Príloha č. 1
Plnenie úloh v prevencii kriminality zo strany ostatných ústredných orgánov štátnej správy

Organizácie v zriaďovateľskej pôsobnosti Ministerstva kultúry SR sa svojou kultúrno-osvetovou činnosťou podieľajú na zmysluplnom napĺňaní voľného času a kultúrneho vzdelávania občanov. Pozornosť venujú hlavne deťom a mládeži. 
Neformálnym príspevkom k napĺňaniu Stratégie prevencie kriminality je realizácia projektu celoštátnej súťaže a putovnej výstavy Polícia očami detí. Súťaž je organizovaná Národným osvetovým centrom v úzkej spolupráci s Ministerstvom vnútra SR – kanceláriou ministra vnútra SR a niektorými MVO. Cieľom súťaže je budovanie právneho vedomia u detí a mládeže a popularizácia činnosti Policajného zboru v povedomí verejnosti, najmä mladších skupín. Preventívny aspekt projektu je znásobený realizáciou putovných výstav. Výstava sa stáva sprievodným podujatím k iným neformálnym aktivitám s príslušníkmi Policajného zboru v regiónoch. Výstava iniciuje rad spoločných sprievodných aktivít kultúrno-osvetových pracovníkov a Policajného zboru pre deti a mládež. 
Pri profilácii aktivít metodického, edičného, publikačného vzdelávacieho i poradenského charakteru sa vychádza z toho, že prevencia kriminality a inej protispoločenskej činnosti je zložitým problémom a preto je nevyhnutné, aby sa na ňom podieľali kultúrno-osvetové zariadenia, ako aj iné kultúrne a umelecké organizácie, ako dôležité subjekty zainteresované na zmysluplnom napĺňaní voľnočasových aktivít a využívania voľného času. 
Všeobecným princípom bola a zostáva snaha na podnietenie širšej vzájomnej spolupráce v oblasti prevencie medzi inštitúciami štátnej správy, samosprávy a tretieho sektora, ktorých činnosť korešponduje s danou problematikou.
Edičné materiály boli podľa výšky nákladu expedované do metodických a výkonných zariadení. V nasledujúcom období bude však potrebné zaktivizovať vydavateľskú a edičnú činnosť v smere prevencie kriminality aj v iných organizáciách rezortu kultúry. Ide hlavne o propagáciu činností, ktoré v tomto smere vykonávajú.
Pokračoval cyklus školení Interpersonálna komunikácia, určený metodickým a riadiacim pracovníkom ROS, uskutočňovali sa pracovné  porady pre metodických pracovníkov.
Ministerstvo hospodárstva SR najmä na úrovni vnútorných štruktúr venovalo prevencii kriminality náležitú pozornosť, a to prijímaním a kontrolou dodržiavania vnútorných organizačných aktov riadenia, sústavnou kontrolnou činnosťou a prijímaním opatrení na odstraňovanie zistených nedostatkov a vyvodzovaním dôsledkov voči zodpovedným osobám. Minister hospodárstva v mesiaci máj 2001 vydal rozhodnutie, ktorým sa dopĺňa pracovný poriadok ministerstva. Podľa tohto doplnenia sa za zvlášť hrubé porušenie pracovnej disciplíny považuje prijímanie akýchkoľvek peňažných alebo nepeňažných plnení od iných osôb, alebo požívanie iných výhod poskytovaných osobami v súvislosti s pôsobením na ministerstve (korupčné správanie), ako aj poskytovanie akýchkoľvek neoprávnených výhod iným osobám v súvislosti s pôsobením na ministerstve. Ďalej, v súvislosti s predchádzaním podozreniam z porušovania predpisov pri udeľovaní licencií na dovoz a vývoz tovaru, minister hospodárstva v decembri 2001 rozhodol o vykonaní organizačnej zmeny na ministerstve, na ktorej základe bola agenda, súvisiaca s vykonávaním zákona č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov preradená z pôsobnosti sekcie priemyslu do sekcie mnohostrannej obchodnej spolupráce, odboru licenčnej a colnej politiky.
V rámci kontrolnej pôsobnosti útvaru kontroly ministerstva v oblasti vonkajšej kontroly bolo v roku 2001 vykonaných  18 kontrolných akcií, zameraných na hospodárenie a nakladanie s majetkom a majetkovými právami štátu, na ochranu tohto majetku a majetkových práv alebo hospodárenie s prostriedkami štátneho rozpočtu, vrátane kontrol plnenia opatrení na odstránenie nedostatkov zistených predchádzajúcimi kontrolami. 
Ministerstvo venovalo pozornosť aj účinnosti kontrolných mechanizmov v rozpočtových a príspevkových organizáciách v jeho zriaďovacej pôsobnosti. V Slovenskej obchodnej inšpekcii bol kontrolný systém zameraný najmä na  výkon dozornej a inšpekčnej činnosti, proti možnému vzniku kriminálnej činnosti podnikateľských subjektov v obchode, službách, proti poškodzovaniu a ohrozovaniu zdravia,  života a majetku spotrebiteľov. Jeho súčasťou bolo aj predchádzanie možnej korupcii pracovníkov Slovenskej obchodnej inšpekcie.
Podobne bola Slovenskou energetickou inšpekciou zabezpečovaná pravidelná inšpekčná činnosť v energetike s dôrazom na prenos energií, podnikateľské aktivity v energetike a kvalitu životného prostredia.  
V súvislosti s kontrolou nakladania s vyhoreným jadrovým palivom a rádioaktívnym odpadom ministerstvo vypracovalo materiál Ekonomická analýza kombinácie definitívneho uloženia  časti vyhoretého jadrového paliva v hlbinnom úložisku a odvozu časti vyhoretého jadrového paliva na trvalé uloženie do zahraničia, ktorú vláda SR dňa 10. 10. 2001 prerokovala a vzala na vedomie.
Ministerstvo pravidelne vyhodnocuje spätné informácie od orgánov činných v trestnom konaní. Ide najmä o prípady likvidátorov štátnych podnikov, ktorí sa dopustili porušenia postupu pri likvidácii týchto podnikov. Často však pre zdĺhavosť prešetrovania dochádza k  premlčaniu alebo odloženiu veci (napr. v prípadoch Zelenina Bratislava, Otex - Odevy Bratislava, Drogérie Žilina, Interhotel Ružomberok, Otex - Odevy Košice, Zelenina Košice – všetko návrhy podané v roku 1996 a 1997). V roku 2001 bol odvolaný jeden likvidátor, na ktorého bol tiež podaný návrh na začatie trestného stíhania.
Ministerstvo výstavby a regionálneho rozvoja SR v roku 2001 plnilo úlohy v prevencii kriminality v nasledovných oblastiach:
V oblasti legislatívy všetky nájomné zmluvy prenajímaných priestorov SOUs, boli priebežne kontrolované, keď do 30. júna 2001 bolo posúdených 136 nájomných zmlúv a dodatkov. Od 1. júla 2001 v zmysle zákona NR SR č. 216/2001 Z. z. z 18. mája 2001 prešla zriaďovateľská pôsobnosť SOU z rezortných ministerstiev na príslušné krajské úrady. Ostatné nájomné zmluvy príspevkových organizácií a všetky zmluvy ministerstva sa priebežne posudzujú a kontrolujú.
Odbor personálneho a sociálneho riadenia dôsledne a zodpovedne presadzoval princíp odbornej spôsobilosti. Priebežne sa vykonáva kontrola lehôt vybavovania žiadostí uchádzačov o zamestnanie.
V organizačnej oblasti sú úlohy zamerané na kontrolu dodržiavania zákonom stanovených lehôt vybavovania žiadostí o podporu zo ŠFRB, kontrolu poskytovania podpory a kontrolu použitia prostriedkov zo ŠFRB na základe zmluvných vzťahov.
V oblasti vybavovania žiadostí neboli zistené nedostatky. Pre nedodržanie lehoty výstavby bolo vydaných viacero rozhodnutí, ktorými sa zvyšuje úrok dlžníkov v rozmedzí od 0,5% do 1,5%. V niektorých prípadoch ministerstvo pre porušenie zmluvy (neplatenie, odpredaj nehnuteľností) odstúpilo od zmluvy. Ďalšiu kategóriu tvoria tí dlžníci, ktorí nesplácajú úver pravidelne, tu sa pristupuje k súdnemu vymáhaniu dlhov. Štyri prípady preveruje finančná polícia.
Dotácie na rozvojové programy pre bytovú výstavbu sú poskytované na základe zmlúv uzatvorených medzi MVRR SR a prijímateľom dotácie, ktoré za MVRR SR podpisuje iba minister. Dotácie na výstavbu nájomných bytov sú poskytované tak, aby nedochádzalo k nehospodárnemu vynakladaniu finančných prostriedkov a  pri priebežnom vykonávaní kontroly dodržiavania termínov dokončovania bytových jednotiek.
Výberové konania a nákupy sa vykonávajú podľa zákona NR SR č. 263/1999 Z. z. o verejnom obstarávaní a o zmene a doplnení niektorých zákonov.
Odbor kontroly vykonal v oblasti ochrany majetku štátu, v oblasti účtovníctva a v oblasti verejného obstarávania kontrolu v 19 subjektoch. Nedostatky boli zistené v 4 kontrolovaných subjektoch.
Kontrola dodržiavania zákona NR SR č. 124/1996 Z. z. o ŠFRB v znení neskorších predpisov a vykonávacích predpisov bola vykonaná v 16 subjektoch, z toho v 1 subjekte boli zistené nedostatky. 
Kontrola nájomných zmlúv prenajímaných priestorov bola vykonaná v 4 subjektoch, kde neboli zistené nedostatky. 
Kontrola dodržiavania efektívnosti a účelnosti vynakladania finančných prostriedkov poskytnutých zo ŠR v zmysle zákona NR SR č. 303/1995 Z. z. o rozpočtových pravidlách bola vykonaná v 37 subjektoch, z toho v 5 subjektoch boli zistené nedostatky. 
Kontrola postupov oceňovania majetku a konania likvidátora pri likvidácii predmetnej organizácie a dražbe jej majetku bola vykonaná v 7 subjektoch, z toho v 2 subjektoch boli zistené nedostatky.
Kontrola využitia finančných prostriedkov poskytnutých na základe uznesenia vlády SR č. 995/2000 a 1079/2000 ako jednorazová podpora združeniam právnických osôb bola vykonaná v 9 subjektoch, z toho v 3 subjektoch boli zistené nedostatky.
Kontrola použitia prostriedkov zo štátneho rozpočtu pre regionálne rozvojové agentúry bola vykonaná v 15 subjektoch, z toho  v 2 subjektoch boli zistené nedostatky.
Kontrola vyúčtovania použitia účelových dotácií v podnikateľských subjektoch bola vykonaná v 16 subjektoch, z toho v 4 boli zistené nedostatky.
Na odstránenie nedostatkov boli prijaté opatrenia, ktoré sú splnené alebo sa priebežne plnia.
Zvýšený počet vykonaných kontrolných akcií v roku 2001 mal vplyv na zamedzenie kriminalite a na jej predchádzanie.
Ministerstvo dopravy, pôšt a telekomunikácií SR plnilo úlohy v prevencii kriminality na týchto úsekoch.
Činnosť Železničnej polície bola zameraná na preventívne pôsobenie k zníženiu nápadu a zvýšeniu objasnenosti trestných činov a priestupkov v obvode železničných dráh SR. Aj keď sa prijatými systémovými opatreniami nepodarilo znížiť celkový nápad trestných činov a priestupkov, zvýšilo sa percento objasnenosti o 6,49 % a bola dosiahnutá celková objasnenosť 68,08 %.
V priebehu roka 2001 bola trvalá pozornosť venovaná najmä ochrane cestujúcich vo vnútroštátnej a medzinárodnej preprave, ochrane prepravovaných zásielok, ako aj prehlbovaniu spolupráce so Železnicami SR za účelom zníženia škôd v dôsledku nehodových a mimoriadnych udalostí. Na úseku ochrany cestujúcich boli vykonávané preventívno-bezpečnostné akcie najmä v období zvýšenej prepravy osôb (branci, školské prázdniny, veľkonočné a vianočné sviatky a pod.), pri ktorých sa osvedčila medzinárodná spolupráca so službou Železničnej polície Českej republiky, ako i koordinovanie sprevádzaných vlakov osobnej prepravy, ktorých bolo sprevádzaných o 9,13 % viac ako v roku 2000. 
V roku 2001 pokračovali útvary letiskovej ochrany Slovenskej správy letísk vo zvyšovaní kvality plnenia úloh v oblasti ochrany a stráženia majetku, osôb a objektov letísk Slovenskej správy letísk, v rámci ktorých vykonávali kontroly a preverovanie práva vstupu osôb, kontrolu ich batožín, vjazdu a výjazdu motorových vozidiel do a z priestorov letísk, kontrolu nákladu a pochôdzkovú a strážnu službu vonkajšieho areálu letísk. Túto činnosť vykonávali v súčinnosti s príslušníkmi Policajného zboru, ktorí plnia úlohy bezpečnosti a ochrany civilnej leteckej dopravy pred činmi protiprávneho zasahovania a pasovú službu. 
Špecifickým javom roku 2001 bolo prijatie opatrení na zvýšenú ochranu letísk Bratislava a Košice v súvislosti s teroristickým útokom na USA dňa 11. 9. 2001. Podľa uznesenia vlády SR č. 952/2001 a 1179/2001 bolo stráženie týchto letísk posilnené vojakmi Železničného vojska v období od 15. 10. 2001 do 22. 3. 2002. 
V súvislosti s teroristickými útokmi na USA vypracovala Slovenská správa letísk Harmonogram plnenia úloh v oblasti zabezpečenia ochrany medzinárodných dopravných letísk Slovenskej správy letísk, v ktorom sú uvedené úlohy postupného skvalitňovania ochrany letísk.
Slovenské telekomunikácie, a. s. (a ostatní telekomunikační operátori) sú súkromnými spoločnosťami, ktoré podnikajú na základe vydanej licencie. Vzhľadom na skutočnosť, že konkrétne bezpečnostné opatrenia a postupy sú predmetom obchodného tajomstva, nie je možné ich zverejniť. Úlohy v tejto oblasti sú však v rámci Slovenských telekomunikácií, a. s., priebežne zabezpečované.
V priebehu roku 2001 boli Slovenskou poštou š. p. prijaté opatrenia na znižovanie hotovostí doručovaných poštovými doručovateľmi, činnosť inšpekcie poštových technológií a bezpečnosti poštovej prevádzky, stav zabezpečenia ochrany zamestnancov, bezpečnosť technických zariadení a opatrenia požiarnej ochrany. Realizácia bola vykonávaná v oblastiach:
•	ochrany objektov pôšt,
•	ochrany peňažných hotovostí, prepravovaných cestnými kurzami,
•	bezpečnosti poštových doručovateľov,
•	výberu a prípravy zamestnancov Slovenskej pošty, š. p.
Bola vytvorená nová organizačná štruktúra a boli prehodnotené organizačné opatrenia zvyšujúce materiálne a technické vybavenie v oblasti bezpečnosti a ochrany. 
Slovenská pošta, š. p. v súvislosti s podozrením, alebo výskytom nebezpečných látok v poštových zásielkach prijala na zabezpečenie ochrany vlastných zamestnancov ako i verejnosti početné opatrenia.
Slovenská pošta, š.p. mala zastúpenie aj na rokovaní Akčného výboru pre poštovú bezpečnosť Svetovej poštovej únie, ktoré sa konalo v októbri 2001 vo švajčiarskom Berne. Obsahom rokovania bola aj problematika šírenia nebezpečných látok prostredníctvom poštových zásielok. Všetky nové odporučené opatrenia z rokovania Akčného výboru boli v plnom rozsahu realizované.
Na úseku učňovského školstva bola v priebehu roka 2001 činnosť na úseku prevencie kriminality zameraná najmä do oblasti boja proti drogám, násiliu a rasovej intolerancie, a to vykonávaním prednáškovej činnosti. Z hľadiska lepšieho vplyvu na myslenie mladých ľudí bolo organizovaná krúžková, záujmová činnosť – športové krúžky, krúžky výpočtovej techniky, umelecké krúžky. Pozornosť bola venované aj vzdelávaniu riadiacich pracovníkov SOU. Zo strany MDPT SR je priebežne vykonávaná kontrola, v ktorej sa hodnotí aj preventívna činnosť v SOU a realizácia prijatých opatrení.
Ministerstvo životného prostredia SR v roku 2001 plnilo úlohy vyplývajúce zo Stratégie prevencie kriminality v SR posilnením špecializovaných pracovísk, ktoré sa zaoberali prípravou realizácie a hodnotením účinnosti preventívnych programov a aktivít. Gestorom plnenia úloh v rámci MŽP SR je vedúci úradu v spolupráci s riaditeľom odboru rezortnej kontroly, ktorý spolupracuje s ďalšími zodpovednými vedúcimi zamestnancami na plnení úloh v tejto oblasti.
V záujme znižovania výskytu nežiaducich konaní v oblasti životného prostredia bola aktivita ministerstva zameraná najmä do environmentálnej výchovy. Ústredná rada pre environmentálnu výchovu a vzdelávanie, ako poradný a koordinačný orgán ministra sa rozhodujúcou mierou podieľala na tvorbe politiky environmentálnej výchovy a vzdelávania. Ďalej zodpovedala za spoluprácu so zainteresovanými organizáciami a masovokomunikačnými prostriedkami. Odbor environmentálnej výchovy a vzdelávania SAŽP Banská Bystrica zrealizoval so zámerom výchovne pôsobiť na vedomie obyvateľstva o dôležitosti udržania požadovanej úrovne ekosystémov a potrebe predchádzať negatívnym vplyvom na životné prostredie viaceré akcie.
Odbor ochrany prírody a krajiny v roku 2001 spracoval a predložil na rokovanie NR SR návrh zákona o obchode s ohrozenými druhmi voľne žijúcich živočíchov a voľne rastúcich rastlín, ktorý rozširuje právomoci Inšpekcie ochrany prírody, na ktorých základe bude možné úspešnejšie riešiť problematiku obchodovania s chránenými rastlinami a chránenými živočíchmi. Štátna ochrana prírody SR v zmysle plánu hlavných úloh zabezpečila dobudovanie a otvorenie informačného strediska vo Varíne v Národnom parku Malá Fatra. Ďalej bola zabezpečená speleologická strážna služba v národnej prírodnej rezervácii Demänovská dolina. Správa CHKO Cerová vrchovina vybudovala náučný chodník Drienčanský kras a Správa NP Muránska planina náučný chodník Muráň – Muránsky hrad. 
V súvislosti s novou legislatívou v oblasti odpadového hospodárstva bolo Odborom odpadového hospodárstva vypracované usmernenie pre jednotný postup colných úradov pri vybavovaní dovozov, vývozov a tranzitov odpadov. Naďalej prebieha spolupráca s partnerskými orgánmi colnej služby a partnerskými orgánmi v zahraničí a prostredníctvom Bazilejského dohovoru.
Odbor ochrany vôd v rámci prednáškovej činnosti a školení pre získanie osobitnej spôsobilosti na úseku štátnej vodnej správy sa zameral na uplatňovanie zásad legality až po ukladanie sankčného postihu, zabezpečenie trestnoprávnej zodpovednosti dôsledným uplatňovaním signalizačnej povinnosti na orgánoch činných v trestnom konaní.
Odbor územného plánovania v roku 2001 pravidelne uskutočňoval školenia v rámci odbornej spôsobilosti na obstarávanie odbornej územnoplánovacej dokumentácie obcí. V rámci implementácie Agendy Habitat v SR sa sekcia snažila o koordináciu s ostatnými rezortmi a miestnou správou (jedným z ukazovateľov na posúdenie kvality osídlenia je aj miera kriminality).
Tlačové oddelenie na pravidelných stretnutiach s novinármi upozorňovalo na nežiaduci stav v oblasti ochrany a tvorby životného prostredia v oblasti obchodovania s ohrozenými druhmi zvierat, výrubu stromov v NP SR, vypaľovanie trávy. Prezentácia predtým uvedených otázok s preventívnym charakterom sa najviac prejavila v spolupráci s STV – Ekoďalej a Sro – Popoludnie s rozhlasom. V roku 2001 aj denníky a týždenníky sa viac venovali otázkam ochrany a tvorby životného prostredia.